 Habeenkii markii aan guriga kusoo laabtay, oo casho iyo qoys la sheekeysi aan dhameystay kadib waxaa ii bilowmay xaalad nololeed oo cusub, waxaan guda galay feker baas oo qalbigeyga ka dhigay mid aan fadhin, waxaa igu soo laalaabanayay muuqaalka gabadha Istar ah, waxaan is tusinayay wanaageeda, marnaba wax xumaan ah oo ay leedahay iima muuqan, manaba aysan lahayne, waxaa aad qalbigeyga ugu sawirnaa meelo jirkeeda ka mid ah oo aan aad ula dhacay, sida bushimaheeda, suniyaha iyo qaabka uu isugu jaan goan yahay jirkeeda, in badan ayaan isku dayay inaan is ilowsiiyo, balse noqon weyday, waxaad moodaaba inay awood qalbigeyga ku qabsatay, oo aay u diiday ka fekerka arrimo kale, waxaan is weydiiyay, waxa sidan ay nolosheyda ugu milantay, marbaan is iri tolow ma kii baas ee Jaceylka ahaa baa ku galay, hadana isla aniga un baa isku jawaabaye, waxaan is iri maya Jaceyl maaha, ee waxaa badan wanaaga aad u heyso, hadana waxaan is tusay in qof kasta oo wanaag intaa la eg loo hayo, noloshana sidaa saameyn ugu yeesha uu macnaheeda yahay in la jecel yahay. 